                                                REPUBLIKA HRVATSKA

OSJEČKO-BARANJSKA ŽUPANIJA

GRAD OSIJEK

GRADONAČELNIK

Na temelju članka 6. stavka 1. Zakona o zakupu i kupoprodaji poslovnoga prostora („Narodne novine“, br. 125/11, 64/15, 112/18 i 123/24), članka 9. Odluke o uvjetima i postupku davanja u zakup poslovnih prostora (Službeni glasnik Grada Osijeka br. 13A/20) i Rješenja Gradonačelnika Grada Osijeka, (KLASA: 372-01/25-01/9, URBROJ: 2158-1-02-25-2) od 22. listopada 2025. raspisuje se

N A T J E Č A J

za zakup poslovnih prostorija u 

Osijeku, IT park Osijek 9

(IT poslovni centar)
I.

Predmet zakupa su sljedeće poslovne prostorije - cjeline u Osijeku, IT park Osijek 9 s djelatnostima koje se mogu obavljati, početnim mjesečnim zakupninama u eurima (bez PDV-a), dužini trajanja zakupa i ostalog u vezi poslovnih prostorija kako slijedi:

	
	Adresa

IT park Osijek 9
	Površina (m2)
	Iznos zakupnine u EUR/mjesečno

(bez PDV-a)-jamčevina

	1.
	Cjelina   1 -   II. kat: prostor broj 27, 28, 30, 31
	 146,87
	 1.174,96

	2.
	Cjelina   2 –  II. kat: prostor broj 32,33
	47,99
	    383,92 

	3.
	Cjelina   3 – III. kat: prostor broj 9,10
	47,97
	    383,76 

	4.
	Cjelina   4 – III. kat: prostor broj 13
	35,56
	    284,48 

	5.
	Cjelina   5 – III. kat: prostor broj 17, 18
	43,58
	    348,64 

	6.
	Cjelina   6 – III. kat: prostor broj 25, 26, 27, 29, 33
	170,08
	    1.360,64 


U poslovnim prostorijama - cjelinama „IT poslovnog centra“ u Osijeku, IT park Osijek 9, mogu se obavljati sljedeće pretežite djelatnosti koje su određene prema:
Državnom zavodu za statistiku koji vodi Registar poslovnih subjekata na temelju Zakona o nacionalnoj klasifikaciji djelatnosti („Narodne novine“, br. 98/94), Odluci o Nacionalnoj klasifikaciji djelatnosti 2025. – NKD 2025. („Narodne novine“, br. 47/24) i Pravilniku o razvrstavanju poslovnih subjekata prema Nacionalnoj klasifikaciji djelatnosti 2025. - NKD 2025. („Narodne novine“, br. 81/24):
Kao proizvodne djelatnosti određuju se djelatnosti kako slijedi:

- Područje C - 
Odjeljak 26 – Proizvodnja računala te elektroničkih i optičkih proizvoda
Skupina:

· 26.1 - Proizvodnja elektroničkih komponenata i ploča

· 26.2 - Proizvodnja računala i periferne opreme

· 26.3 - Proizvodnja komunikacijske opreme

Kao uredske djelatnosti određuju se djelatnosti kako slijedi:

-Područje J - 
Odjeljak 58 – Izdavačke djelatnosti
Skupina:
· 58.2   - Izdavanje softvera

-Područje K - 
Odjeljak 62 – Računalno programiranje, savjetovanje i djelatnosti povezane s njima
Skupina:

· 62.1 - Računalno programiranje

· 62.2 – Računalno savjetovanje i djelatnosti upravljanja računalnom opremom
· 62.9 – Ostale uslužne djelatnosti u vezi s informacijskom tehnologijom i  računalima

Odjeljak 63 – Računalna infrastruktura, obrada podataka, usluge poslužitelja i ostale informacijske uslužne djelatnosti
                           Skupina:   

· 63.1 – Računalna infrastruktura, obrada podataka, usluge poslužitelja i povezane djelatnosti 

· 63.9 – Djelatnosti internetskih portala i druge informacijske uslužne djelatnosti
-Područje N – Odjeljak 72 – Znanstveno istraživanje i razvoj
  Skupina:

· 72.1 - Istraživanje i eksperimentalni razvoj u prirodnim, tehničkim i tehnološkim znanostima

Pravilnikom o sadržaju i načinu vođenja Registra udruga Republike Hrvatske i registra stranih udruga u Republici Hrvatskoj („Narodne novine“, br. 4/15, 14/20 i 39/24.) i Klasifikaciji djelatnosti udruga:
Kao djelatnost ostalih udruga određuje se djelatnost kako slijedi:

· 13.3 – Informatika i računalstvo

Poslovne prostorije daju se u zakup u viđenom stanju.

Tlocrti iz Glavnog projekta izgradnje centralne zgrade IT parka u Osijeku, broj projekta TD 203/19, u kojima su označene poslovne prostorije, su sastavni dio natječaja.

Za poslovnu zgradu utvrđen je energetski razred A i A+.

Poslovne prostorije daju se u zakup na određeno vrijeme u trajanju od pet godina. 

Budući zakupnik dužan je plaćati režijske troškove koji se sastoje od pripadajućih troškova utroška električne energije, grijanja, utroška vode i troškove odvodnje, odvoza komunalnog otpada, održavanja i čišćenja prostora i drugih davanja koji se određuju u paušalnom iznosu od 2,00 EUR/m² zakupljene površine, uvećano za PDV.
Komunalnu naknadu i naknadu za uređenje voda zakupnik je dužan plaćati sukladno izdanom rješenju upravnog tijela nadležnog za poslove komunalnog gospodarstva. 

Ako se ponuditelj natječe za više poslovnih prostorija - cjelina, za svaku poslovnu prostoriju je potrebno dati odvojenu ponudu u posebnoj omotnici, te uplatiti jamčevinu za svaku cjelinu posebno navedenu u tablici bez poreza na dodanu vrijednost.

Jedan ponuditelj, uključujući i njegova povezana društva, može dati ponude za poslovne prostorije maksimalne ukupne površine 320 m2, izuzev ponuditelja koji od ranije imaju u zakupu poslovne prostorije u IT poslovnom centru. Takvi ponuditelji mogu dati ponude za poslovne prostorije u maksimalnoj površini koja predstavlja razliku između 320 m2 i površine koja je u trenutnom zakupu.

Iznos ugovorene mjesečne zakupnine, kao i iznos mjesečnih režijskih troškova,  uvećava se za iznos obračunatog poreza na dodanu vrijednost po stopi od 25% temeljem Zakona o porezu na dodanu vrijednost („Narodne novine“, br. 73/13, 99/13,148/13,153/13, 143/14, 115/16, 106/18, 121/19, 138/20, 39/22, 113/22, 33/23, 114/23, 35/24, 152/24 i 52/25).
II.

Pravo podnošenja ponuda sukladno odredbama ove odluke imaju sve fizičke osobe – obrtnici ili osobe koje obavljaju samostalnu profesionalnu djelatnost, koji su državljani Republike Hrvatske, kao i državljani država članica Europske unije, te pravne osobe koje su registrirane u Republici Hrvatskoj i/ili državama članicama Europske unije.

Državljani država članice Europske unije ili pravne osobe registrirane u državama članicama Europske unije će u postupanjima i natječajima vezano uz primjenu odredbi ove odluke, priložiti onu dokumentaciju, dokaze, sredstva osiguranja, potvrde, izjave i sl. koji odgovaraju matičnoj državi Europske unije, prevedeno na hrvatski jezik od ovlaštenog sudskog tumača.

Nepotpune i nepravodobne ponude neće biti razmatrane, a pravodobne i potpune ponude koje ne ispunjavaju sve natječajne uvjete će se smatrati neprihvatljivima.

Iznimno, u slučaju da na natječaj za pojedinu poslovnu prostoriju pristigne samo jedna ponuda koja ne sadrži sve tražene isprave i dokaze, a ponuditelj je uplatio jamčevinu, Grad Osijek će pisanim putem pozvati ponuditelja da u roku od tri dana od primitka poziva, dopuni ponudu. U slučaju da i u tom roku ponuditelj ne dostavi sve potrebne isprave i dokaze, ponuda će se smatrati nepotpunom.

Zajednička ponuda obvezuje sve ponuditelje koji podnesu zajedničku ponudu, odnosno da solidarno odgovaraju za uredno ispunjenje obveze i da takva ponuda mora sadržavati ovlaštenje za jednog ponuditelja da zastupa sve ponuditelje (punomoć). 

Ugovor o zakupu poslovnih prostorija ne može se sklopiti s fizičkom ili pravnom osobom koja ima dospjelu nepodmirenu obvezu prema Gradu Osijeku osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja.

Ukoliko najpovoljniji ponuditelj bude imao dug prema Gradu Osijeku dužan je najkasnije jedan dan prije isteka roka za potpisivanje Ugovora o zakupu poslovnih prostorija za koje je utvrđen kao najpovoljniji, podmiriti sve dospjele obveze prema Gradu Osijeku.

Iznimno od prethodnog stavka, ako mu je sukladno posebnim propisima odobrena odgoda plaćanja dospjelih obveza, dužan je dostaviti akt kojim je odobrena odgoda plaćanja i dokaz o pridržavaju utvrđenih rokova plaćanja.

Ukoliko najpovoljniji ponuditelj u navedenom roku ne podmiri dug prema Gradu Osijeku i ne dostavi traženu potvrdu ili dokaz o odobrenoj odgodi plaćanja, smatrat će se da je odustao od ponude i nema pravo na povrat uplaćene jamčevine. U tom slučaju, poslovni prostor će biti ponovo predmet natječaja za zakup poslovnih prostora.
Neće se razmatrati ponude ponuditelja:

1. za kojeg je iz priloženog dokaza o bonitetu ili solventnosti utvrđeno da mu je račun u blokadi duže od 30 dana od dana objave javnog natječaja,
2. koji je s Gradom Osijekom u pravnom sporu u vezi s korištenjem poslovnih prostora koji se vodi pred pravosudnim ili upravnim tijelima, 
3. koji je osnivač, vlasnik ili odgovorna osoba, fizička osoba koja je bila osnivač, vlasnik ili odgovorna osoba u pravnoj osobi koja je bila zakupnik poslovnog prostora, a nije podmirila sve obveze prema Gradu Osijeku.
III.


Ponuditelji koji sudjeluju na javnom natječaju dužni su izvršiti uplatu jamčevine u eurima  (navedenu u tablici) u visini početnog mjesečnog iznosa zakupnine bez poreza na dodanu vrijednost. Jamčevina se uplaćuje u Proračun Grada Osijeka, IBAN: HR5023600001831200002  model HR68, poziv na broj – 7722-OIB ponuditelja i mora biti uplaćena virmanskim nalogom ili općom uplatnicom (ne kompenzacija). 

IV.


Ponuda se podnosi u roku navedenom u javnom natječaju, neposredno ili preporučenom pošiljkom u zatvorenoj omotnici na kojoj mora biti naznačeno: 
„GRAD OSIJEK, KUHAČEVA 9, PONUDA ZA SUDJELOVANJE U JAVNOM NATJEČAJU ZA ZAKUP POSLOVNIH PROSTORIJA IT POSLOVNI CENTAR - NE OTVARATI“, najkasnije do 10. studenog 2025. (ponedjeljak).
Pisana  ponuda za sudjelovanje na natječaju sadrži sljedeće: 

1. redni broj i adresu poslovnih prostorija za koje se podnosi ponuda; 

2. ime i prezime ponuditelja, naziv obrta, sjedište/prebivalište odnosno trajno boravište (za strance), OIB (ponuditelj kao fizička osoba mora imati registrirani obrt ili obavljati samostalnu profesionalnu djelatnost) odnosno naziv trgovačkog društva, sjedište, OIB (za pravne osobe) te adresu elektroničke pošte i broj telefona;

3. ponuđeni iznos mjesečne zakupnine (bez PDV-a), koji ne smije biti niži od početnog iznosa navedenog u javnom natječaju i koji mora biti izražen u eurima (bez PDV-a) u apsolutnom iznosu, a ne u postotku ili opisnom iznosu u odnosu na druge ponuditelje;
4. dokaz o uplati jamčevine (naveden u tablici);

5. naziv banke i broj računa radi povrata jamčevine;

6. kratak opis djelatnosti koju ponuditelj planira obavljati u poslovnoj prostoriji za koje podnosi ponudu (te da je ovlašten za obavljanje pretežite djelatnosti);
7. izjavu o zaštiti osobnih podataka u kojoj ponuditelj daje suglasnost na obradu i objavljivanje njegovih podataka i potvrđivanje da je upoznat i suglasan s eventualnim fotografiranjem postupka javnog otvaranja ponuda.

Uz pisanu ponudu ponuditelj je dužan dostaviti sljedeće isprave i dokaze:  

· presliku osobne iskaznice (sve fizičke osobe moraju imati registrirani obrt ili obavljati samostalnu profesionalnu djelatnost), 

· presliku izvatka iz odgovarajućeg registra ne starijeg od tri mjeseca na dan otvaranja ponuda iz kojeg je vidljivo da je ponuditelj ovlašten obavljati pretežitu djelatnost koju je naveo u ponudi. Ukoliko ponuditelj nema navedenu pretežitu djelatnost u sudskom/obrtnom registru dužan je dostaviti Obavijest o razvrstavanju poslovnog subjekta prema NKD-u 2025. iz koje je vidljivo da je pretežita djelatnost određena kao jedna od navedenih u točki I. natječaja, 

· BON-2 ili SOL-2 za pravne osobe ne stariji od šest mjeseci od dana objave natječaja,
· dokaz o izvršenoj uplati jamčevine (bez PDV-a) koji je naveden u tablici,
· Izjava o povezanim društvima (obrazac dostupan uz tekst natječaja na mrežnoj stranici Grada Osijeka)

Najpovoljnija ponuda je ona koja uz ispunjenje uvjeta iz natječaja sadrži i najvišu ponuđenu mjesečnu zakupninu (bez PDV-a).
V.
Ukoliko na natječaju sudjeluju osobe koje temeljem Zakona o pravima hrvatskih branitelja iz Domovinskog rata i članova njihovih obitelji (dalje: Zakon o hrvatskim braniteljima) imaju pravo prednosti na sklapanje ugovora o zakupu poslovnog prostora za obrtničku ili samostalnu profesionalnu djelatnost, obvezni su uz ponudu priložiti važeću: 

-  potvrdu iz službene Evidencije hrvatskih branitelja iz Domovinskog rata koju izdaje nadležni područni ured Ministarstva hrvatskih branitelja,
- pored potvrde iz prethodnog podstavka, dužan je dostaviti dokaz o srodstvu s osobom koja ima prednost na sklapanje ugovora o zakupu (rodni list ili drugu potvrdu nadležnog tijela, u izvorniku ili preslici), 

- izjavu da ne traje zakup drugoga poslovnog prostora, neovisno po kojoj osnovi je ostvaren, ovjerenu kod javnog bilježnika (za osobu koja se poziva na pravo prvenstva na sklapanje ugovora o zakupu poslovnoga prostora – članak 132. Zakona o hrvatskim braniteljima iz Domovinskog rata i članovima njihovih obitelji).

Osobe navedene u stavku 1. ove točke mogu, ukoliko su se u prijavi na natječaj pozvale na to svoje pravo, uz ispunjenje gore navedenih natječajnih uvjeta, ostvariti pravo prednosti na sklapanje ugovora o zakupu poslovnog prostora samo ako na natječaju sudjeluju isključivo kao fizičke osobe i ako do sada to pravo nisu ostvarile, te udovolje uvjetima iz najpovoljnije ponude i prihvate najviši ponuđeni iznos zakupnine.

Navedene isprave i dokazi sudionicima natječaja se po okončanju postupka na njihov zahtjev vraćaju, osim isprava i dokaza najpovoljnijeg ponuditelja. 

Ako na natječaju za jednu cjelinu sudjeluje više osoba koje ostvaruju pravo prednosti na sklapanje ugovora o zakupu poslovnog prostora i udovolje uvjetima natječaja pravo prednosti, prvenstveni red se između tih osoba utvrđuje na način određen Zakonom o hrvatskim braniteljima iz Domovinskog rata i članova njihovih obitelji.

Ukoliko se primjenom utvrđenog reda iz prethodnog stavka, utvrdi da ima više osoba s istim statusom, prednost ima osoba: 

· čiji je ponuđeni iznos mjesečne zakupnine veći odnosno bliži najpovoljniji ponudi ili

· onaj koji je prije dostavio ponudu prema redoslijedu primitka u pisarnici.     

Pravo prednosti iz ove točke  ne može se ostvariti za vrijeme dok traje zakup drugog poslovnog prostora, neovisno po kojoj osnovi je ostvaren.

Poslovne prostorije - cjeline na kojima je zakup zasnovan temeljem uvjeta iz ove točke, ne mogu se dati u podzakup.

 Osobama iz stavka 1. ove točke, koje su nazočne u postupku provedbe natječaja, će biti omogućeno da zapisničkim putem ostvare svoje pravo prednosti i udovolje najpovoljnijoj ponudi na natječaju (prihvate najviši ponuđeni iznos zakupnine). 

U slučaju da osobe iz stavka 1. ove točke ne mogu odmah prihvatiti najpovoljniju ponudu na natječaju i ostvariti svoje pravo prednosti ili nisu bile nazočne u dijelu provedbe natječaja kod otvaranja ponuda, bit će im pisanim putem ili elektroničkom poštom na adresu dostavljenu u ponudi, omogućeno da ostvare svoje pravo i udovolje najpovoljnijoj ponudi u natječaju u roku do tri dana po primitku poziva za dostavu nove ponude na propisan način.

Ako se ponuditelj iz prethodnog stavka u ostavljenom roku ne izjasni o prihvaćanju najviše ponuđenog iznosa zakupnine, smatrat će se da isti ne prihvaća ponudu.

VI.

U slučaju da na natječaj za iste poslovne prostorije pristigne više pravodobnih, potpunih i prihvatljivih ponuda, s istim najvišim ponuđenim iznosom zakupnine, nadmetanje se nastavlja u postupku otvaranja ponuda između pristiglih ponuditelja koji su ponudili najviši iznos pisanim iskazivanjem nove ponude.
Ponuda s ponuđenim višim iznosom zakupnine u pisanom obliku se predaje nazočnim službenicima nadležnog odjela,  koji provode postupak otvaranja pristiglih ponuda i upisuje se u zapisnik kojeg ponuditelj potpisuje. 

U slučaju da prisutni ponuditelji ponovno ponude isti iznos, nastavlja se nadmetanje (koji mora uključivati minimalno dva sudionika) odnosno postupak se ponavlja dok jedan od ponuditelja ne ponudi viši iznos od drugoga. 

Ako otvaranju nije prisutan niti jedan od ponuditelja (ili njegov punomoćnik) koji su ponudili isti najviši iznos zakupnine, nadmetanje će se između njih nastaviti novim prikupljanjem pisanih ponuda u zatvorenoj omotnici u roku  koji ne može biti duži od osam dana.  

U obavijesti odnosno pozivu za dostavu nove ponude daje se i uputa o načinu, mjestu i roku za dostavu ponude. 

Ako je otvaranju ponuda prisutan samo jedan od ponuditelja, a koji su ponudili isti najviši iznos postupak nadmetanja odvija se kao u slučaju kada nije prisutan niti jedan od tih ponuditelja.
VII.


Otvaranje ponuda bit će održano 13. studenog 2025. (četvrtak) u 12:00 sati, u prostoru gradske uprave Grada Osijeka. Na javnom otvaranju pisanih ponuda mogu biti nazočni ponuditelji ili njihovi ovlašteni predstavnici uz predočenje valjane punomoći (punomoć za fizičke osobe mora biti ovjerena kod javnog bilježnika).
 Pravo ponuditelja odnosno njegovog punomoćnika je da odustane od ponude u svako doba prije otvaranja ponuda, a zapisnički će se utvrditi da je isti odustao.    

 VIII.

Odluku o odabiru najpovoljnijeg ponuditelja (dalje u tekstu: Odluka o odabiru) donosi Gradonačelnik Grada Osijeka. 

Gradonačelnik Grada Osijeka zadržava pravo poništiti natječaj ili dio natječaja odnosno neprihvaćanja niti jedne ponude, ne snosi materijalnu ili drugu odgovornost prema ponuditelju niti ga ima obvezu obavijestiti o razlozima poništenja ili neprihvaćanja prispjelih ponuda.
Odluka o odabiru će biti dostavljena u pisanom obliku svim ponuditeljima najkasnije u roku od 15 dana od dana donošenja.

Na Odluku o odabiru nezadovoljni ponuditelj ima pravo prigovora u roku od osam dana od dana primitka, koji podnosi Gradonačelniku.

Odluka Gradonačelnika o prigovoru je konačna. 

Prigovor na dio Odluke o odabiru ne sprječava konačnost Odluke o odabiru u odnosu na točke na koje  nije upućen prigovor.

Najpovoljniji ponuditelj obvezan je najkasnije u roku od 15 dana od dana konačnosti Odluke o odabiru sklopiti ugovor o zakupu, jer će se u protivnom smatrati da je odustao od zaključenja ugovora i gubi pravo na povrat uplaćene jamčevine. Iznimno ovaj rok može se produžiti ukoliko je zakupnik spriječen doći u predviđenom roku na potpisivanje ugovora, a svoj izostanak pisanim putem opravda uz dostavu dokaza o razlogu svoje spriječenosti.
IX.

Jamčevine koje su položili ponuditelji, a čije ponude nisu prihvaćene vratit će se ponuditeljima najkasnije u roku od 15 dana od dana donošenja Odluke o odabiru ili Odluke o poništenju natječaja ili dijela natječaja (bez prava na kamatu za razdoblje od njene uplate do isplate), dok se položena jamčevina osobe čija je ponuda prihvaćena zadržava i uračunava u zakupninu.
U slučaju da ponuditelj koji je ponudio najviši iznos zakupnine, odustane od svoje ponude nakon provedenog postupka otvaranja pisanih ponuda, ne izabire se drugi najpovoljniji ponuditelj, već se za predmetni poslovni prostor raspisuje novi natječaj, a ponuditelj nema pravo na povrat uplaćene jamčevine.

X.

Ponuditelj čija godišnja zakupnina (s PDV-om) ne prelazi 13.272,28 EUR dužan je  prije sklapanja ugovora o zakupu, uplatiti novčani depozit u visini tri ponuđene zakupnine s PDV-om, na ime beskamatnog pologa koji ostaje zakupodavcu do isteka ugovora i dostaviti bjanko zadužnicu solemniziranu po javnom bilježniku koja pokriva godišnji iznos ugovorene zakupnine s PDV-om.

Za poslovne prostore za koje ugovorena godišnja zakupnina prelazi 13.272,28 EUR (s PDV-om) ponuditelj umjesto novčanog depozita u visini tri ponuđene zakupnine s PDV-om, može prije potpisa ugovora o zakupu, dostaviti zakupodavcu bezuvjetnu bankarsku garanciju u visini tri mjesečne zakupnine s PDV-om izdanu u korist Grada, plativa na „prvi poziv“ i „bez prigovora“, izdanu od poslovne banke s rokom valjanosti do isteka ugovora o zakupu uz dodatni respiro (počekni) rok od tri mjeseca, za osiguranje plaćanja ugovorenih obveza i  bjanko zadužnicu solemniziranu po javnom bilježniku koja pokriva godišnji iznos ugovorene zakupnine s PDV-om.

Ako je najpovoljniji ponuditelj pravna osoba (trgovačko društvo, ustanova, udruga, sve osim javnih ustanova i sl.) kada dostavlja bjanko zadužnicu, osnivač te pravne osobe obvezan je biti jamac platac za iznos  koji pokriva godišnji iznos ugovorene zakupnine s PDV-om solemniziranu po javnom bilježniku. 

Kad osnivač u pravnoj osobi nije u mogućnosti biti  jamac platac dužan je pisanim putem dostaviti obrazloženje o razlozima i nemogućnost dostave iste, te isto obrazloženje uputiti  na adresu nadležnog  odjela. U tom slučaju najpovoljniji ponuditelj dužan je uplatiti dodatni novčani depozit u visini tri ponuđene zakupnine s PDV-om, na ime beskamatnog pologa koji ostaje zakupodavcu do isteka ugovora.

XI.

Podnošenjem ponude na javni natječaj smatra se da je ponuditelj – fizička osoba dao privolu za prikupljanje i obradu svojih osobnih podataka u svrhu provođenja javnog natječaja u skladu s Općom uredbom o zaštiti podataka (GDPR).
XII. 

Pod uvjetom da se ne radi o poslovnom prostoru kojim Grad Osijek ima namjeru raspolagati na drukčiji način, Grad Osijek kao zakupodavac može zakupniku poslovnoga prostora koji u potpunosti ispunjava sve obveze iz ugovora o zakupu i koji obavlja dopuštenu

djelatnost u tom prostoru, najkasnije 60 dana prije isteka roka na koji je ugovor sklopljen, ponuditi sklapanje novog ugovora o zakupu na određeno vrijeme od najduže deset godina, uz mogućnost produljenja za daljnjih najduže deset godina, u kojoj će ponudi iznos mjesečne zakupnine biti određen prema kriterijima Grada Osijeka s obzirom na djelatnost koju zakupnik obavlja, osim ako je tako određen iznos zakupnine niži od iznosa mjesečne zakupnine koju zakupnik plaća na temelju važećeg ugovora o zakupu, u kojem će se slučaju iznos mjesečne zakupnine odrediti kao u postojećem ugovoru o zakupu.
Grad Osijek kao zakupodavac, može zakupniku kojem je istekao ugovor o zakupu, a koji u potpunosti ispunjava sve obveze na temelju prijašnjeg ugovora o zakupu i koji obavlja dopuštenu djelatnost u tom prostoru te protiv kojega se ne vodi postupak radi ispražnjenja i predaje u posjed poslovnoga prostora, ponuditi sklapanje ugovora o zakupu na određeno vrijeme od najduže deset godina, uz mogućnost produljenja za daljnjih najduže deset godina, u kojoj će ponudi iznos mjesečne zakupnine biti određen prema kriterijima Grada Osijeka s obzirom na djelatnost koju zakupnik u prostoru obavlja, osim ako je tako određen iznos zakupnine niži od iznosa mjesečne zakupnine odnosno naknade koju zakupnik plaća na temelju prijašnjeg ugovora o zakupu, u kojem će se slučaju iznos mjesečne zakupnine odrediti kao u prijašnjem ugovoru o zakupu odnosno u visini zatečene naknade koju korisnik plaća.

  
Ako zakupnik u roku od 30 dana od dana primitka ponude ne dostavi pisani prihvat ponude i ne preda posjed poslovnoga prostora, protiv zakupnika pokrenut će se postupak radi ispražnjenja i predaje u posjed poslovnoga prostora.

XIII.

Ugovor o zakupu poslovnih prostorija - cjeline sklopit će se u pisanom obliku kao ovršna isprava uz solemnizaciju po javnom bilježniku na trošak zakupnika.

U slučaju neispunjenja navedenih obveza, smatrat će se da je najpovoljniji ponuditelj odustao od potpisa Ugovora o zakupu, te nema pravo na povrat uplaćene jamčevine.

XIV.


Zakupnik nema pravo poslovni prostor ili dio poslovnog prostora dati u podzakup.
XV.

Najpovoljniji ponuditelj je u obvezi prihvatiti povećanje ili smanjenje visine zakupnine koja može uslijediti tijekom trajanja zakupa te sklopiti Dodatak ugovoru temeljem odluke Gradonačelnika  odnosno nadležnog tijela utvrđenog aktima. 
XVI.


Najpovoljniji ponuditelj je u obvezi plaćati ugovorenu mjesečnu zakupninu  s porezom na dodanu vrijednost unaprijed, najkasnije do desetog dana u mjesecu za tekući mjesec.

XVII.


Sve ostale informacije o provedbi natječaja i razgledanju poslovnih prostorija koji su predmet davanja u zakup mogu se dobiti u Upravnom odjelu za gospodarenje imovinom i vlasničko – pravne odnose, Odsjeku za gospodarenje nekretninama, Kuhačeva 9 ili na telefone 031/229-192 i 321-350.
KLASA: 372-01/25-01/9
URBROJ: 2158-1-14-04/3-25-2 

Osijek, 22. listopada 2025.             
                                                                                                                                    GRADONAČELNIK

                                                                                                                     Ivan Radić, mag.oec.

